
Р Е Ш Е Н И Е  
№  РС-372-24-093


Днес, 12.08.2024 година, в град София, Комисията за противодействие на корупцията (КПК, Комисията), в състав:

Заместник-председател: Антон Славчев
Член: Антоанета Георгиева – Цонкова
Член: Пламен Йоцов

У С Т А Н О В И:

Производството е по реда на чл. 89, ал. 1, пр. 1 от Закона за противодействие на корупцията (ЗПК) и е образувано въз основа на Решение за образуване на производство за конфликт на интереси № КИ-202 от 20.05.2024 г. по сигнал с вх. № С-372/08.05.2024 година. 
Производството е срещу Диана Тонова – общински съветник в  С. общински съвет (СОС). 
В сигнала се съдържат твърдения за това, че Диана Тонова е гласувала за себе си при приемане на Решение № 3 по т.1 от Протокол № 2/08.02.2024 г. на СОС за избор на заместник – председатели на СОС за мандат 2023 – 2027 г. Сигналът съдържа позоваване на линк с видеозапис от проведеното на 08.02.2024 г. заседание на СОС, както и на публикувана на сайта на СОС информация за  Решение № 3 по т.1 от Протокол № 2/08.02.2024 г. на СОС.
Във връзка с твърденията в сигнала Комисията е изискала и получила с  писмо с вх. № КПК-7968-2/04.07.2024 г. на КПК от председателя на ПК по ЗПК при СОС следните доказателства: клетвен лист, подписан от Диана Тонова на 13.11.2023 г.; Решение № 3 от 08.02.2024 г. и списъци с поименното гласуване на общинските съветници; Протокол № 2 от 08.02.2024 година. В допълнение са приобщени доказателствата, изискани по производството по сигнал с вх. № 371/08.05.2024 с писмо с вх. № КПК-7968-5/07.08.2024 г. на КПК от председателя на ПК по ЗПК при СОС, а именно - Решение № 71/28.03.2024 г. на СОС.
Служебно са извършени справки в НБД Население и на електронната страница на Столична община.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от лице с посочени три имена, адрес и телефонен номер.    
Диана Тонова е избрана за общински съветник в СОС за мандат 2023-2027 г. и е положила клетва на 13.11.2023 г., съгласно приложения клетвен лист от същата дата. 
На 08.02.2024 г. е проведено второ извънредно заседание на  С. общински съвет, обективирано в Протокол № 2/08.02.2024  г. на СОС при следния дневен ред: 1. Предложение за избор на заместник-председател на СОС за мандат 2023-2027 г. 2. Предложение относно избор на ръководства и попълване на поименния състав на постоянните комисии към СОС. По т. 1 от дневния ред председателят на СОС –  Ц.П. уведомява общинските съветници за това, че заместник-председатели на СОС се избират с явно гласуване от състава на общинските съветници. Всяка политическа група от СОС може да издигне свой кандидат за заместник-председател, като предложенията могат да бъдат направени и от отделни общински съветници. Гласуването за избор на заместник-председател се извършва поотделно за всеки предложен кандидат, като за избран се смята кандидатът, получил повече от половината гласове от общия брой съветници.
От отделните политически групи за заместник – председатели на СОС са издигнати общинските съветници:  Б.Д., Г. Г., Диана Тонова, В. Л., Д. Н . и С. П. 
Видно от предоставените по производството доказателства СОС е приел Решение № 3 от 08.02.2024 г., обективирано в Протокол № 2 от извънредното заседание на СОС, проведено на същата дата, с което е избрал за заместник – председатели на СОС за мандат 2023 - 2027 година общинските съветници  Б.Д., Г. Г., Диана Тонова, В. Л. и С. П. На основание чл. 17 от Правилника за организацията и дейността на  С. общински съвет гласуването за избор на заместник-председатели се извършва поотделно за всеки предложен кандидат. Видно от Протокол № 2 от извънредното заседание на СОС и от предоставения поименен списък, Диана Тонова е присъствала на заседанието и е гласувала „за“ приемането на решението за избирането й за заместник - председател на СОС. Решението е прието с 56 гласа „за“, 4 гласа „против“ и 1 глас „въздържал се“. 
По преписката е приобщено писмо с вх. № КПК-7968-5/07.08.2024 г. на КПК от председателя на ПК по ЗПК при СОС, с приложено към него Решение № 71/28.03.2024 г. на СОС. В писмото председателят на ПК по ЗПК при СОС удостоверява, че освен приложеното Решение на СОС, по силата на което се определя размера на възнаграждението, отредено за общинските съветници, няма друг действащ акт на СОС, по силата на който се определя размер на възнаграждение за общински съветник, изпълняващ длъжност като заместник – председател на СОС. 

Въз основа на така изяснената фактическа обстановка, Комисията установи  следното от правна страна:

За да е осъществен конфликт на интереси по смисъла на чл. 70 от ЗПК, следва да са кумулативно налични три предпоставки: лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 72 от ЗПК облага е всеки доход в пари, парични средства или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Диана  Тонова в качеството й на общински съветник в СОС, е лице, заемащо публична длъжност по чл. 6, ал. 1, т. 32 от ЗПК и компетентна да се произнесе относно наличието или липсата на конфликт на интереси по отношение на нея е КПК.  
Правомощията на общинските съветници са дефинирани в чл. 33, ал. 1 от Закона за местното самоуправление и местната администрация /ЗМСМА/, според който общинският съветник: има право да бъде избиран в състава на постоянни и временни комисии на съвета; да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения; да участва в обсъждането и решаването на всички въпроси от компетентността на съвета; да отправя питания към кмета. На основание чл. 21, ал. 3 от ЗМСМА общинският съвет приема правилник за организацията и дейността на общинския съвет, неговите комисии и взаимодействието му с общинската администрация. Съгласно чл. 2 от Правилника за организацията и дейността на  С. общински съвет  С. общински съвет е орган на местното самоуправление, състоящ се от 61 общински съветници, избрани от избиратели с постоянен и/или настоящ адрес на територията на Столичната община.
Компетентността на общинския съвет, като орган на местно самоуправление, е регламентирана в чл. 21 и следващите от ЗМСМА. Съгласно чл. 24, ал. 1 от ЗМСМА общинският съвет избира от своя състав председател на съвета, а съгласно ал. 2 на същия член общинският съвет може да избере един или повече заместник-председатели на съвета. Условията и редът за избиране и правомощията на заместник-председателя се уреждат в правилника по чл. 21, ал. 3 от ЗМСМА. Видно от разпоредбите на чл. 26, ал. 1 и чл. 34, ал. 1 от ЗМСМА, председателят и общинските съветници получават възнаграждение, чийто размер се определя с решение на общинския съвет. 
В Правилника за организацията и дейността на  С. общински съвет /Правилника/ е предвидено СОС да избира заместник – председатели. Съгласно чл. 17 от същия в деня на избор на председател на СОС, а при невъзможност, в срок до 14 дни след избора на председател, СОС избира с явно гласуване от състава на общинските съветници заместник-председатели на СОС. Всеки общински съветник и всяка политическа група в СОС може да предлага кандидат за заместник-председател на СОС. Гласуването за избор на заместник-председатели се извършва поотделно за всеки предложен кандидат. За избран се смята кандидатът, получил повече от половината от гласовете на общия брой съветници. Ако кандидатът за заместник-председател не получи необходимите гласове, той може отново да бъде предложен. За предложения повторно кандидат се провежда ново гласуване, като се прилага същата процедура.
Съгласно чл. 21, ал. 1 и ал. 2 от Правилника правомощията на председателя на СОС в негово отсъствие от страната или когато ползва законоустановен отпуск, за всеки конкретен случай се изпълняват от определен от него с писмена заповед заместник-председател. Заместник-председателят в случаите по ал. 1 не може да делегира определените му правомощия на друг заместник-председател. Съгласно чл. 22 от Правилника за организацията и дейността на  С. общински съвет заместник-председателите на СОС: 1. подпомагат председателя при упражняването на неговите функции и правомощия; 2. изпълняват отделни функции и правомощия на председателя, когато той им възложи това; 3. заместват председателя в поредност съобразно големината на предложилата ги политическа група при обективна невъзможност той да присъства на заседанията на СОС и да възложи заместването писмено; 4. подписват протоколите от заседанията; 5. по искане на председателя четат текстове на внесени за обсъждане проекти за решения; 6. следят за спазването на процедурата и уведомяват председателя; 7. изпълняват други функции, възложени им от председателя. Както в ЗМСМА, така и в Правилника не съществува изрична разпоредба, която предвижда определяне на възнаграждение на заместник – председателите на СОС. В подкрепа на това и разпоредбата на чл. 37, ал. 2 от ЗМСМА, съгласно която за общинския съветник не е налице конфликт на интереси при участие в подготовката, обсъждането и приемането на бюджета на общината и на възнаграждението на кметовете, на председателя на общинския съвет и на общинските съветници. Т.е. видно от същата няма предвидено възнаграждение за заместник – председател на общински съвет.
Като е гласувала „за“ приемане на Решение № 3 от 08.02.2024 г., обективирано в Протокол № 2 от извънредното заседание на СОС, с което е избрана за заместник – председател на СОС, Диана Тонова в качеството й на общински съветник, е упражнила свои правомощия по служба, произтичащи от закона, но при липса на облага и частен интерес за нея. Това е така, тъй като по своя характер длъжността „заместник – председател“ представлява помощна структура към председателя на общинския съвет, с цел подпомагане на неговата дейност и заместването му при отсъствие. Избирането на общински съветник за заместник – председател не води след себе си допълнителни облаги, в т.ч. и допълнително възнаграждение, освен определеното такова на общинския съветник, което е удостоверено в писмо с вх. № КПК-7968-5/07.08.2024 г. на КПК от председателя на ПК по ЗПК при СОС. Възнаграждение за общински съветник, заемащ длъжността „заместник – председател“ на СОС не е предвидено и в Правилника за организацията и дейността на  С. общински съвет.
Горното е основание КПК да приеме, че по отношение на упражнените от Диана Тонова правомощия в качеството й на общински съветник в СОС, не е налице облага и частен интерес, което от своя страна обуславя липсата на конфликт на интереси. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПК, които представляват негова проявна форма и води до липсата на конфликт на интереси по отношение на Тонова в качеството й на лице, заемащо публична длъжност по смисъла на чл. 6, ал. 1, т. 32 от ЗПК.
Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на нарушение на разпоредбите на Глава Осма, Раздел II от ЗПК, съответно и до липсата на конфликт на интереси. 
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал.2 от ПЗР на ЗПК, 
 
Р Е Ш И:

НЕ УСТАНОВЯВА конфликт на интереси по отношение на Диана Тонова, ЕГН ****, общински съветник в  С. общински съвет и в това й качество лице, заемащо публична длъжност по смисъла на чл. 6, ал.1, т. 32 от ЗПК, във връзка с гласуване „за“ приемане на Решение № 3 от 08.02.2024 г., обективирано в Протокол № 2 от извънредното заседание на СОС, поради липса на частен интерес.
 Препис от решението да се изпрати на С. градска прокуратура, с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 

КОМИСИЯ:

ЗАМЕСТНИК - ПРЕДСЕДАТЕЛ:……………….../АНТОН СЛАВЧЕВ/

ЧЛЕН:……………………………………….../АНТОАНЕТА ЦОНКОВА/

ЧЛЕН:…………………..……………....……………./ПЛАМЕН ЙОЦОВ/











